આજે કરોડો દિલો પર રાજ કરનાર અરિજિત સિંઘ ખૂબ લાંબી સફર ખેડીને અહીં સુધી પહોંચ્યો છે. તેની મા બંગાળી તેમજ પિતા પંજાબી છે. મા તરફથી એને સંગીતનો વારસો મળ્યો છે, કારણ કે મા ગાયિકા અને સંગીતમાં રસ ધરાવનાર, મામા તબલાવાદક, નાની પણ ગાયિકા અને માસીએ શાસ્ત્રીય સંગીતની તાલીમ લીધેલી! અરિજિતે પણ ભારતીય શાસ્ત્રીય સંગીત અને તબલાની તાલીમ લીધી છે. એણે બંગાળમાં સર્વોચ્ચ માનવામાં આવતું 'રબીન્દ્ર સંગીત' પણ શીખ્યું છે, જે સંગીતને રવીન્દ્રનાથ ટાગોરનું સંગીત કહે છે. ટાગોરની કવિતાઓ, ગીતો, વાર્તાઓ અને નવલકથાઓમાંથી ટાગોરે લખેલાં શબ્દોનું સંગીત. આ ઉપરાંત તેણે પોપ સંગીતની પણ તાલીમ લીધી છે. સોની ટીવી પર પ્રસારિત થયેલ રિયાલિટી શો 'ફેમ ગુરુકુળ' (૨૦૦૫) દ્વારા અરિજિત દુનિયાની સામે આવ્યો. એ વખતે શો ન જીતેલો અરિજિત આજે સહેજ પણ દુ:ખી નહીં હોય, કારણ કે પછીથી એણે જીતેલા ફિલ્મફેર એવોર્ડ્સનું એ જ ચેનલ સોની ટીવી પર પ્રસારણ થયું છે!